Innrømmer at hun ikke leste e-postene «grundig nok»

LESTE IKKE: Forsvarsminister Anne-Grete Strøm-Erichsen innrømmer at hun ikke hadde lest vedleggene i varslereposten før media stilte spørsmål om saken. Foto: Robin Nordlund/VG

Strøm-Erichsen: Leste ikke varslernotatet

(VG Nett) Forsvarsminister Anne-Grete Strøm-Erichsen innrømmer nå at hun ikke leste notatet hvor ansatte i Forsvaret hevdet seg truet.

Oppdatert 3. juni 2013

Artikkelen er over syv år gammel

Mandag har Strøm-Erichsen «ikke hatt anledning til» intervju, men i en epost til VG sendt like før klokken 13 innrømmer forsvarsministeren at hun ikke leste eposten fra varslerne grundig.

«Jeg besvarte e-posten samme kveld for å kvittere på at den var mottatt. Jeg tolket det slik at vedleggene var en oppsummering av vårt møte, og leste dem derfor ikke så grundig som jeg kanskje burde ha gjort» skriver Strøm-Erichsen.

Leste ikke

Forsvarsministeren innrømmer også at hun ikke åpnet vedleggene som beskrev trusselpåstandene i det hele tatt.

«Jeg kjente derfor ikke detaljene i vedleggene før media kontaktet departementet tre måneder senere og ba meg kommentere dem» skriver Ap-statsråden.

Hun beklager også at eposten ikke ble håndtert riktig:

«Det skjedde imidlertid ikke i dette tilfellet, og eposten ble dessverre liggende. Som statsråd er imidlertid ansvaret mitt, og jeg beklager at dette skjedde», skriver Anne-Grete Strøm-Erichsen.

Voldsomt press

Søndag ble det kjent at avdelingstillitsvalgte i Marinejegerkommandoen (MJK) i februar skrev et tre sider langt varslerbrev til statsråd Anne-Grete Strøm-Erichsen. Der beskriver de et voldsomt press i prosessen rundt det fagmilitære rådet i februar.

Marinejegerne skriver at de ble truet til å tie i debatten rundt flyttingen av spesialstyrkene til Rena og endringer i strukturen deres.

I varslerbrevet skriver de tillitsvalgte også at en leder i MJK ble presset knallhardt for å gå ut i media og støtte prosessen.

Fryktet ødelagt karriere

Han skal ifølge brevet på dette tidspunktet i lang tid ha gjort det klart overfor sine overordnede at han var dypt uenig i konklusjonene i studien og måten selve studien ble satt sammen på.

- Selv om (lederen) aldri har uttalt sin kritikk utenfor linjen, ble (lederen) fortalt at hvis han ikke uttalte seg positivt i media ville han bli holdt ansvarlig for å forårsake stor skade på spesialstyrkenes offentlige omdømme, skriver de tillitsvalgte.

- (Lederen) satt igjen med et klart inntrykk av at hans karriere ville være ødelagt hvis han ikke ga etter.

VG oppdaterer saken

Publisert: 03.06.13 kl. 13:01 Oppdatert: 03.06.13 kl. 21:10

Les også